Jaska Raatikainen julkaisi Children of Bodom -faneja järkyttäneen uutisen Facebookissa.

Children Of Bodom lavalla vuonna 2015. Pasi Liesimaa/IL

Yksi kansainvälisesti menestyneimmistä suomalaisista metalliyhtyeistä, vuonna 1993 Espoossa perustettu Children Of Bodom, tiedottaa Facebookissa uusista tuulista:

– Raskain sydämin joudumme kertomaan, että vuosi 2019 tulee olemaan Children Of Bodomin viimeinen tällä kokoonpanolla.

– Liki 25 vuoden, tuhansien esiintymisten sekä 10 albumin jälkeen Henkka, Janne ja Jaska lopettavat Bodomissa ja vaihtavat elämässään suuntaa. Kaikki kolme tulevat ikävöimään fanejaan ja tukijoitaan kaikissa kaupungeissa ja maissa, joissa olemme esiintyneet, bändin perustajajäsen ja rumpali Jaska Raatikainen kirjoittaa Facebook-postauksessaan.

Mikäli Facebook-upotus ei näy, pääset siihen tästä linkistä.

Nykykokoonpano esiintyy viimeisen kerran 15. joulukuuta Helsingin jäähallissa.

Yhtyeestä jäävät jäljelle siis enää Alexi Laiho ja Daniel Freyberg.

Yhtyeen kotisivujen mukaan Alexi ja Daniel tiedottavat myöhemmin lisää suunnitelmistaan tehdä uutta musiikkia tulevaisuudessa.

– Kiitos kaikesta – Children Of Bodom, Raatikainen päättää Facebook-postauksensa.

Hän on lisännyt postauksensa häntään vielä itkuhymiön sekä sydämiä.

Juttua muokattu 1.11.2019 klo 13.30: Bändiin jäävät siis enää Laiho ja Freyberg, koska myös Raatikainen itse lähtee.